Marianne Pedersen (V), 2004-05-25:
Venstre ønsker i lighed med regeringen et Danmark i balance.
Alle dele af landet skal være attraktive områder for både udvikling og bosætning, og derfor tager vi meget positivt imod regeringens regionalpolitiske redegørelse.
Her fastslås det nemlig, at forskellene mellem regionerne bliver mindre og mindre opgjort i indkomst pr. borger. Regeringen har fokus på hjælp til selvhjælp.
Regionernes konkurrenceevne skal styrkes, så regionerne selv kan skabe udvikling og vækst, og drivkraften skal være de lokale kræfter.
Her er gode rammevilkår en hjælp på vejen
, fordi de kan give bedre konkurrenceevne og højere vækst, og i den sammenhæng har regeringen virkelig leveret varen.
Den regionalpolitiske redegørelse samler regeringens regionalpolitiske initiativer, der spænder fra tiltag på erhvervsområdet og på uddannelse, forskning, kultur, trafik, planlægning, beskæftigelse og skat.
Venstre bakker op om denne kurs.
Der er stadig behov for at rette en særlig opmærksomhed mod udkantsområderne, og med særlig fokus på udkantsområderne har regeringen udarbejdet et forskningsprojekt om regionernes konkurrenceevne.
Det viser, at der især er tre faktorer, der skaber vækst i regionerne.
Her skal studerende fra hele landet have mulighed for at få viden om opstart og drift af egen virksomhed.
En af de andre faktorer, der skaber vækst i regionerne, er de menneskelige ressourcer - mere håndgribeligt forstået som arbejdsstyrkens uddannelsesniveau.
Også her har regeringen allerede et godt afsæt, for med vækstpakken er der afsat 0,5 mia. kr. over de 4 kommende år til efteruddannelse af arbejdskraft.
Det sidste, der fremhæves som en væsentlig faktor til at skabe vækst i regionerne, er innovation i virksomhederne.
Her er det værd at fremhæve den jysk-fynske it-satsning, der har til mål at styrke og udvikle samarbejde mellem virksomhederne og it-vidensmiljøerne.
Et rigtig godt eksempel på samarbejde mellem et uddannelsessted og en række virksomheder er Handels- og IngeniørHøjskolen i Herning.
Det har resulteret i en ny visionær uddannelse med stor fokus på erhvervslivets vilkår.
En positiv regional udvikling handler med andre ord først og fremmest om at sikre de rette rammer for udnyttelse af de kompetencer og muligheder, der allerede findes i den pågældende region.
Det er omdrejningspunktet for Venstre i den regionalpolitiske debat, og det er også vores udgangspunkt i debatten om statslige arbejdspladser.
En positiv udvikling i regionen kan ikke baseres på statslige arbejdspladser, men statslige arbejdspladser kan bidrage til at styrke en regions udvikling, når de indgår i et positivt samspil med det eksisterende lokale erhvervsliv.
Regeringens politik i forbindelse med udflytning af statslige arbejdspladser er, at placeringen af nye eller nedlæggelse af eksisterende statslige arbejdspladser skal vurderes i forhold til de regionale konsekvenser.
Intentionen er, at nye statslige institutioner skal placeres uden for hovedstaden, medmindre særlige grunde taler for det modsatte.
Den politik bakker Venstre op, og derfor har vi også med tilfredshed noteret os, at det ikke blot bliver ved de flotte ord, men at intentionerne også er ført ud i livet.
Jeg vil gerne nævne nogle af de væsentligste områder, hvor regeringen har gjort en forskel.
Vedrørende nye statslige institutioner er den nye sikkerhedsstyrelse placeret i Esbjerg - det er 75 arbejdspladser - og den nye styrelse for social service er placeret i Odense.
Her er der ganske vist kun ni arbejdspladser, men styrelsen er dog placeret uden for hovedstadsområdet.
Vedrørende omlægning af eksisterende arbejdspladser er den fremtidige organisering af redningsberedskabet et rigtig godt eksempel.
Her indgik alle partier i Folketinget aftale
om at afvikle det statslige beredskabscenter i Hillerød for til gengæld at opretholde beredskabscentrene i Thisted, Herning, Haderslev og Næstved og på Bornholm.
Et andet godt eksempel er omlægningen af strukturen i ToldSkat, hvor de eksisterende 26 regioner er bevaret.
Reduktionen af medarbejderstaben er primært sket i de større byer, mens nye opgaver er blevet placeret i yderområderne.
Man har f.eks. valgt at flytte opgaver til og samle en særlig ekspertise i henholdsvis Maribo og Haderslev.
Også når vi kigger fremad, tages der hensyn til den regionale placering af de statslige arbejdspladser, og det seneste og meget aktuelle eksempel er regeringens udspil til et forsvarsforlig.
En af overskrifterne i aviserne, da forsvarsforligsudspillet kom frem, var »Forsvaret rider vestpå«, og det er da også en del af oplægget, at der nedlægges 1.500 arbejdspladser i og omkring København
, mens der oprettes 1.900 stillinger i Jylland, hvor især yderområderne tilgodeses
Det er positivt, og det vil gøre en forskel i fordelingen af de statslige arbejdspladser.
Allerede i 2002 viste fordelingen af de statslige arbejdspladser, at der sker en større koncentration i yderområderne.
Venstre ønsker en afbalanceret udvikling i Danmark, der tager afsæt i en positiv regional udvikling.
Her trækker regeringens politik og resultater i den rigtige retning, både når det gælder de generelle regionalpolitiske tiltag og de regionale statslige arbejdspladser.
Jeg vil gerne på vegne af Venstre, Dansk Folkeparti og Det Konservative Folkeparti
fremsætte følgende: Forslag til vedtagelse »Folketinget noterer sig, at regeringen har iværksat flere initiativer, der bl.a. sigter på at fremme væksten i hele landet og særligt løfte udviklingen i udsatte udkantsregioner.
Folketinget opfordrer regeringen til at fortsætte indsatsen for at forbedre den regionale konkurrenceevne i udsatte områder samt til videre at afdække mulighederne for at fremme bosætningen i områder med en befolkningstilbagegang.
Folketinget opfordrer også til, at der i forbindelse med en strukturreform inddrages regionale hensyn i placeringen af arbejdspladser og betjening af borgere, kommuner m.v. for opgaver, der overgår til staten.
Endelig opfordres regeringen til at følge lokaliseringen af de offentlige arbejdspladser, herunder den statslige forvaltning, jf. vedtagelse nr. V 73 af maj 2002, og rapportere herom i de årlige regionalpolitiske redegørelser.«